Nuuskommentaar: Trump vs Kim: Wie was die verloorder? | Maroela Media
Dit het vir min mense as 'n verrassing gekom dat die samesprekings tussen pres. Donald Trump van die VSA en Kim Jong-oen van Noord-Korea skielik beëindig is. Boonop het die breekspul gekom net voor 'n onthaal waartydens 'n ooreenkoms onderteken sou word. Die seremonie hiervoor was reeds in gereedheid. Die ontleder dr. Leopold Scholtz meen die verwikkelinge was nie 'n verrassing nie aangesien die twee lande se standpunte te ver uitmekaar lê.
Maar wie het die beste daarvan afgekom? So gou ná die gebeure is dit veel makliker om te bespiegel wie (voorlopig) die slegste daarvan afgekom het. Wat duidelik is, is dat Kim daarin geslaag het om 'n internasionale rolspeler te word, iets wat die Kim-dinastie al lank nastreef, maar net 'n kluisenaarstaat kon beredder.
Trump se reaksie was om te sê: "Soms moet 'n mens (eers) voetslaan."
Maar is dit 'n dooie punt, of dalk selfs die einde van die pad met die aanmekaartimmer van 'n vredesproses? Dit is gewoon te gou om te sê.
Tydens die samesprekings het Kim aangebied om die snel uitbreidende Yongbyon-kernkompleks af te takel in ruil vir die volle opheffing van sanksies teen sy land. Trump se reaksie: "Ons kon dit nie aanvaar nie."
Die samesprekings is voorafgegaan deur groot wantroue dat Noord-Korea hom by die vorige ooreenkoms gehou het, en veral brieke aangedraai het met sy kern- en missielprogram. Dat daar geen kerntoetse meer was nie, beteken ook nie veel nie omdat gemeen word dat Noord-Korea alle nodige toetse reeds uitgevoer het. Noord-Korea glo hy hoef eers sy kant van die ooreenkoms te begin nakom as die VSA sanksies begin lig.
Kim en sy regering bly 'n geslote boek, en selfs al val 'n paar los bladsye uit, bevat dit dikwels inligting om die wêreld te mislei.
Trump self is steeds in 'n geloofwaardigheidstryd gewikkel, dié keer te danke aan sy eertydse regsadviseur, Michael Cohen. Cohen spoel sy mond tans vreeslik uit en beskuldig Trump onder meer van leuens, belastingbedrog en die oortreding van wette wat met die finansiering van sy verkiesingsveldtog verband hou. Dié keer hoef Trump nie te veel slapelose nagte te hê nie omdat Cohen nou 'n veroordeelde misdadiger is wat onder meer deur die hof gelooi is weens growwe leuens.
Die lastigheid is egter dat Cohen drie jaar gevangenisstraf opgelê is nadat hy erken het dat hy sy "plig" gedoen het om Trump se "vuil dade" toe te smeer – soos om vroue wat aantygings oor Trump se beweerde seksuele wangedrag teenoor hulle versprei se stilswye te koop. Cohen se stelling dat hy twyfel of daar 'n vreedsame oorgang sal wees as Trump die volgende verkiesing verloor, word egter nie soos soetkoek deur die kiesers verslind nie, en tas Cohen se geloofwaardigheid net verder aan.
Volgens die jongste Rasmussenpeiling staan Trump se aanvaarding by kiesers nou op minus 4, nadat dit op 21 Januarie nog op minus 17 gestaan het.
Intussen het dit aan die lig gekom dat die FBI 'n klopjag op Cohen se huis, kantoor en hotelkamer uitgevoer het en onder meer op elektroniese toerusting beslag gelê het. Vrae word gevra oor die skending van vertroulikheid tussen kliënt en regsgeleerde.
Die Mueller-ondersoek duur intussen voort en bevind hom, volgens Rasmussen, teen 'n glibberige afdraand.
Intussen word reeds beramings gedoen oor Trump se kanse om vir 'n volgende termyn herkies te word. In 'n ontleding skryf Kyle Kondik dat dit baie ewekansig is, nadat sy verkiesing baie naelskraap was. (Hillary Clinton het 2 864 974 meer stemme as Trump getrek.)
In dié stadium blyk dit dat Trump die steun van 248 kieskollege-stemme sal kry, teenoor 244 wat teen hom sal stem. Daar is 46 stemme wat na enige kant toe kan gaan. Kondik meen Trump het in die eerste twee jaar van sy termyn weinig gedoen om na kiesers wat teen hom gestem het uit te reik. Tensy hy in die res van sy termyn daaraan aandag skenk, sal sy herverkiesing dus in die weegskaal wees.
(Kondik is 'n politieke ontleder by die Sentrum vir Politiek aan die Universiteit van Virginia en besturende redakteur van die Sabato's Cristal Ball.)
Dit sal nietemin interessant wees watter invloed die jongste verwikkelinge rakende Noord-Korea op die meningspeilings gaan hê, sodra dit daarin waarneembaar begin word.
Hierdie mislukking van Trump, Cohen se bewyse en Mueller se verslag kan nou baie maklik die einde van die pad beteken vir die vredesproses en vir Trump. Dankie tog dat die einde in sig is vir die "bou n muur" brigades! Ek se nog die heeltyd ons moet eerder brue bou en as hulle n brug afbrand, dan bou ons nog n brug. Kyk in watse toestand is die brue in elk geval, in SA. Komaan SA sit skouer aan die wiel en bou n brug, ons sien mos nou wat gebeur met mense wat mure wil bou!
Noord-Korea. Jy vra nie 'n miljard vir 'n appel nie…
Trump en Kim het gepraat oor Mc Donald's takeaway winkels. Alles was above board. So ontspan rustig en chill.